SHBA kërkon zgjerimin e misionit vëzhgues në Siri
Zëvendës zëdhënësi i Departamentit të Shtetit Mark Toner tha se Shtetet e Bashkuara duan të shohin prani ndërkombëtare të zgjeruar
Zyrtarët këtu janë duke shprehur një ndjenjë lehtësimi pasi fillimit të punës së misionit të monitorimit. Por ata thonë se shpresojnë të shohin zgjerimin e misionit monitorues të Lidhjes Arabe, dhe ata akuzojnë autoritetet siriane se po përpiqen të zvogëlojnë opozitën para dislokimit të plotë të misionit vëzhgues. Në një bisedë me gazetarët, zëvendës zëdhënësi i Departamentit të Shtetit Mark Toner tha se është e qartë se qeveria e presidentit sirian Bashar al-Asad ka shtuar dhunën kundër protestuesve ndërkohë që personeli i misionit vëzhgues të Lidhjes Arabe po përgatitet të hyjë në vend. Zoti Toner tha se këto veprime janë në kundërshtim me nismën e Lidhjes Arabe, me të cilën qeveria siriane ka rënë dakord në parim në fillim të muajit të kaluar, por e nënshkroi protokollin për të autorizuar hyrjen e vëzhguesve javën e kaluar. Njoftimet e hershme të shtypit thanë se Lidhja Arabe ka parashikuar dërgimin e disa qindra vëzhguesve në terren. Por forca fillestare, e cila mbërriti në vend të hënën në orët e vona dhe të martën u dislokua në qytetin Homs, përbëhej nga vetëm rreth 50 vëzhguesë. Një tjetër grup prej rreth 100 vëzhguesish së shpejti do të dislokohet në vend. Grupet e të drejtave të njeriut dhe analistët politikë akuzojnë Lidhjen Arabe se i është nënshtruar presionit të Sirisë për të zvogëluar numrin e vëzhguesve. Zëdhënësi i Departamentit të Shtetit Mark Toner tha se Shtetet e Bashkuara duan të shohin prani ndërkombëtare të zgjeruar, por ai përgëzoi Lidhjen Arabe për nismën e saj. Mark Toner tha se Shtetet e Bashkuara nuk kanë marrë një raport fillestar nga Lidhja Arabe mbi rezultatet e punës së vëzhguesve, edhe pse njoftimet e agjencive të lajmeve thonë se ka pasur të shtëna me armë zjarri ndërkohë që vëzhguesit u takuan me popullatën civile në Homs. Ai tha se ambasadori amerikan në Damask, Robert Ford, ka takuar përfaqësues të Lidhjes Arabe në kryeqytetin sirian, por se ai nuk kishte folur ende me shefin e vëzhguesve, gjeneralin sudanez Mohammed al-Dabi.